Valeska Muller - Skyn Jou Liggie Vir My - Listen on Online Radio Box
Valeska Muller - Skyn Jou Liggie Vir My
Artist: Valeska Muller
Album: Skyn Jou Liggie Vir My - Single, 2019
Van die begin van die video af, sien jy my in nagklere (simbolies van my weerloosheid) met 'n blou lantern, verskrik en vreesbevange deur 'n donker woud (simbolies van my onderbewussyn) hardloop. Kort-kort is daar flitse van 'n donker karakter wat my jag en wat vanselfsprekend alles wat sleg en seer is, uit die verlede, simboliseer. Dan struikel ek en val. Bebloed en gekneus, hou ek aan sing en skyn ek my liggie. Ek sing die lied beseer en bebloed nadat ek die donker woud oorwin het en my donkerte aanvaar het.
Een van die belangrikste dinge wat ek oor die lewe geleer het; is dat voordat jy die eksterne wêreld kan oorwin, jy eers die innerlike wêreld van jou gedagtes moet bemeester. Dis hoe ek my liggie laat skyn - deur die donker in die gesig te staar en dit te aanvaar as deel van die lewe en nie meer weg te hardloop nie. Wanneer ek aan die einde van die video moeg en stukkend die donker dele van my lewe aanvaar, is ek vry omdat ek besef dat ek nie meer 'n slagoffer is van die negatiewe nie. Ek kies wie en wat ek wil wees. Ek aanvaar my verlede en ek hanteer die bron van my ongelukkigheid. Dit is al hoe ek vry kan wees... deur my liggie te laat skyn.
SKYN JOU LIGGIE VIR MY is die tweede vrystelling vanaf my opkomende album. Die snit is saam met my vervaardiger BIGG-T geskep. Die liedjie herinner my elke keer opnuut dat ek 'n verskil kan maak deur my liggie vir ander te laat skyn. Almal het 'n stukkie donker uit hulle verlede. Deur dit te konfronteer, verjaag jy die duisternis en word jy vry van die seer. Moet nooit opgee nie, want onthou hoe donkerder jou situasie, hoe helderder sal jou liggie skyn.